CELEX: 32022D0614
Language: ro
Date: 2022-02-11 00:00:00
Title: Decizia (UE) 2022/614 a Consiliului din 11 februarie 2022 privind semnarea, în numele Uniunii, și aplicarea provizorie a Acordului sub forma unui schimb de scrisori dintre Uniunea Europeană și Republica Mauritius privind prelungirea Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Mauritius

13.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 115/43
               
            
         DECIZIA (UE) 2022/614 A CONSILIULUI
         din 11 februarie 2022
         privind semnarea, în numele Uniunii, și aplicarea provizorie a Acordului sub forma unui schimb de scrisori dintre Uniunea Europeană și Republica Mauritius privind prelungirea Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Mauritius
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     Acordul de parteneriat în domeniul pescuitului dintre Uniunea Europeană și Republica Mauritius (1) (denumit în continuare „acordul”) a fost aprobat în numele Uniunii prin Decizia 2014/146/UE a Consiliului (2) și a intrat în vigoare la 28 ianuarie 2014.
                  
               
                     (2)
                  
                  
                     Aplicarea Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Mauritius (3) (denumit în continuare „protocolul”) a început la 8 decembrie 2017 pentru o perioadă de patru ani. Protocolul a expirat la 7 decembrie 2021.
                  
               
                     (3)
                  
                  
                     La 28 septembrie 2021, Consiliul a autorizat Comisia să înceapă negocierile cu Republica Mauritius în vederea încheierii unui nou protocol de punere în aplicare a acordului.
                  
               
                     (4)
                  
                  
                     Până la finalizarea negocierilor privind reînnoirea protocolului, Comisia a negociat, în numele Uniunii, un acord sub forma unui schimb de scrisori între Uniune și Republica Mauritius privind prelungirea protocolului pentru o perioadă maximă de șase luni. Negocierile privind prelungirea protocolului s-au încheiat cu succes, iar Acordul sub forma unui schimb de scrisori dintre Uniunea Europeană și Republica Mauritius privind prelungire a Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Mauritius (denumit în continuare „acordul sub forma unui schimb de scrisori”) a fost parafat la 6 decembrie 2021.
                  
               
                     (5)
                  
                  
                     Obiectivele acordului sub forma unui schimb de scrisori sunt de a permite Uniunii și Republicii Mauritius să colaboreze în continuare pentru a promova o politică sustenabilă în domeniul pescuitului și exploatarea responsabilă a resurselor piscicole în apele mauritiene și pentru a permite navelor Uniunii să desfășoare activități de pescuit în respectivele ape.
                  
               
                     (6)
                  
                  
                     Acordul sub forma unui schimb de scrisori ar trebui să fie semnat, sub rezerva încheierii sale la o dată ulterioară.
                  
               
                     (7)
                  
                  
                     Pentru a limita întreruperea activității de pescuit a navelor Uniunii în apele mauritiene, acordul sub forma unui schimb de scrisori ar trebui să se aplice cu titlu provizoriu, până la finalizarea procedurilor necesare pentru intrarea sa în vigoare,
                  
               ADOPTĂ PREZENTA DECIZIE:
         
            Articolul 1
            Se autorizează semnarea în numele Uniunii a Acordului sub forma unui schimb de scrisori dintre Uniunea Europeană și Republica Mauritius privind prelungirea Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Mauritius, sub rezerva încheierii acordului menționat (4).
         
         
            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze acordul sub forma unui schimb de scrisori în numele Uniunii.
         
         
            Articolul 3
            Acordul sub forma unui schimb de scrisori se aplică cu titlu provizoriu, în conformitate cu punctul 10 din acordul sub forma unui schimb de scrisori, începând cu 1 ianuarie 2022 sau de la orice altă dată ulterioară datei semnării acestuia, până la finalizarea procedurilor necesare pentru intrarea sa în vigoare.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Bruxelles, 11 februarie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  JO L 79, 18.3.2014, p. 3.
         
            (2)  Decizia 2014/146/UE a Consiliului din 28 ianuarie 2014 privind încheierea Acordului de parteneriat în domeniul pescuitului dintre Uniunea Europeană și Republica Mauritius (JO L 79, 18.3.2014, p. 2).
         
            (3)  JO L 279, 28.10.2017, p. 3.
         
            (4)  A se vedea pagina 45 din prezentul Jurnal Oficial.